ኢትዮጵያ የህዳሴ ግድብ ውኃ የሚይዝበትን ቀን ለግብፅና ለሱዳን ማሳወቋ ተሰማ
የታላቁ ህዳሴ ግድብ የመሠረት ድንጋይ ከተጣለ ሰባተኛ ዓመት ላይ፣ ኢትዮጵያ የግድቡ ውኃ የሚይዝበትን ቀን ለግብፅና ለሱዳን ማሳወቋ ተሰማ፡፡ የውጭ ጉዳይ፣ የውኃ፣ መስኖና ኤሌክትሪክ ሚኒስቴር መሥሪያ ቤቶች ከፍተኛ ኃላፊዎች ለሪፖርተር እንዳረጋገጡት፣ ኢትዮጵያ የህዳሴ ግድቡ ሙሌት መቼ እንደሚጀመር ለግብፅና ለሱዳን አስታውቃለች፡፡ ኢትዮጵያ በህዳሴ ግድቡ ምክንያት ከግብፅና ከሱዳን ጋር ያላት ግንኙነት እንዳይሻክር በማሰብ የግድቡ ሙሌት የሚጀመርበትንና ግድቡ ውኃ የሚይዝበት ቀን መቼ እንደሆነ ለሁለቱ አገሮች እንዳስታወቀች፣ ስማቸው እንዳይጠቀስ የፈለጉ የሁለቱ ሚኒስቴር መሥሪያ ቤቶች ከፍተኛ ኃላፊዎች ጠቁመዋል፡፡ ኢትዮጵያ ይህን ዓይነት ዕርምጃ የወሰደችው ከተፋሰሱ አገሮች ጋር ያላት ግንኙነት በመልካም ጉርብትና ላይ የተመሠረተ እንዲሆንና ግድቡ የሚደበቅ ነገር እንደሌለው ለማሳወቅ እንደሆነ ተናግረዋል፡፡ የግድቡ ሙሌት በቅርብ ቀን እንደሚጀመርም ኃላፊዎቹ አክለው፣ የግድቡ ሙሌት በትክክል መቼ እንደሚጀመር ግን ከመናገር ተቆጥበዋል፡፡ ሁለቱ አገሮችም በኢትዮጵያ ዕርምጃ እንደተደሰቱ ኃላፊዎቹ አስታውቀው፣ ኢትዮጵያ ይህን ማድረጓ በግድቡ አሞላልና አለቃቀቅ፣ እንዲሁም በአካባቢያዊ ተፅዕኖ ውይይት የበለጠ ግልጽነት መፍጠር የኢትዮጵያ መንግሥት ፍላጎት መሆኑን ጠቁመዋል፡፡  ሦስቱ አገሮች በግድቡ አሞላልና አለቃቀቅ፣ እንዲሁም አካባቢያዊ ተፅዕኖን በተመለከተ ያደርጉት የነበረው ውይይት በኢትዮጵያ መንግሥት ጥያቄ እንዲራዘም መደረጉን መዘገባችን የሚታወስ ሲሆን፣ የሚቀጥለው ውይይት በሱዳን ዋና ከተማ ካርቱም እንደሚካሄድ ለማወቅ ተችሏል፡፡ ግብፅ ግድቡን በተመለከተ የተለያየ አቋም ስታራምድ መቆየቷ የሚታወስ ሲሆን፣ ፕሬዚዳንት አብዱልፈታህ አልሲሲ ወደ ሥልጣን ከመጡ ወዲህ የተለሳለሰ አቋም መያዛቸውን መረጃዎች ያመለክታሉ፡፡ ፕሬዚዳንት አልሲሲ፣ ‹‹የናይል ወንዝ የመተሳሰር እንጂ የልዩነት ምክንያት መሆን የለበትም፤›› ሲሉ ቢደመጡም ‹‹የሞት ወይም የሽረት፤›› ጉዳይ ነው ማለታቸውም አይዘነጋም፡፡ሱዳን የህዳሴ ግድቡን ግንባታ ሙሉ በሙሉ እንደምትደግፍ በተደጋጋሚ ስትገልጽ ቢሰማም፣ ባለፈው ሳምንት የሱዳን ፕሬዚዳንት ኦማር ሐሰን አልበ ሽር ከግብፅ አቻቸው ጋር በህዳሴ ግድቡ ጉዳይ ላይ ውይይት ማድረጋቸው ለኢትዮጵያ ጥሩ እንዳልሆነ የፖለቲካ ተንታኞቹ ሲናገሩ ተደምጧል፡፡ የኢትዮጵያ የውጭ ጉዳይ ሚኒስቴር ግን ሁለቱ መሪዎች ተገናኝተው መወያየት ቢችሉም፣ ውሳኔ ማሳለፍ እንደማይችሉ መግለጹን መዘገባችን ይታወሳል፡፡     